B4-0833/96

Ψήφισμα σχετικά με το Ευρωπαϊκό Συμβούλιο της Φλωρεντίας και τη Διακυβερνητική Διάσκεψη

Το Ευρωπαϊκό Κοινοβούλιο,

- έχοντας υπόψη τα πορίσματα του Ευρωπαϊκού Συμβουλίου του Τορίνο στις 29 Μαρτίου 1996 ((SΝ 100/96)),

- έχοντας υπόψη τις πρώτες συνεδριάσεις της Διακυβερνητικής Διάσκεψης (ΔΔ) σε υπουργικό επίπεδο και σε επίπεδο προσωπικών αντιπροσώπων,

- έχοντας υπόψη τα ψηφίσματά του της 17ης Μαΐου 1995 για τη λειτουργία της Συνθήκης ΕΕ και την προοπτική της Διακυβερνητικής Διάσκεψης του 1996 - Πραγματοποίηση και ανέλιξη της Ένωσης ((ΕΕ C 151, της 19.6.1995. σελ. 56)) και της 13ης Μαρτίου 1996 που περιέχει (i) τη γνώμη του Κοινοβουλίου για τη σύγκληση της Διακυβερνητικής Διάσκεψης και (ii) την εκτίμηση των εργασιών της Ομάδας Μελέτης και τον καθορισμό των πολιτικών προτεραιοτήτων ενόψει της ΔΔ ((ΕΕ C 96 της 1.4.1996, σελ. 77)),

Α. εκτιμώντας ότι το Ευρωπαϊκό Συμβούλιο του Τορίνο καθόρισε με τον προσήκοντα τρόπο την εντολή της ΔΔ και επέλεξε τους τομείς με τους οποίους η τελευταία θα πρέπει να ασχοληθεί κατά προτεραιότητα,

Β. εκτιμώντας ότι το Ευρωπαϊκό Συμβούλιο της Φλωρεντίας θα αποτελέσει το πρώτο στάδιο αυτής της διαδικασίας κατά την οποία θα πρέπει να τεθούν οι πρώτοι πολιτικοί προασανατολισμοί και ότι, ως εκ τούτου, ενέχει μεγάλη πολιτική βαρύτητα,

Γ. έχοντας υπόψη ότι η πολιτική της «μη συνεργασίας» την οποία εφαρμόζει η βρετανική κυβέρνηση, καταδεικνύει το πόσο αναγκαίο είναι να προσπαθήσει η Διακυβερνητική Διάσκεψη να επεκτείνει τη διαδικασία λήψεως αποφάσεων με ειδική πλειοψηφία,

1. επισημαίνει με ικανοποίηση ότι η εντολή που καθόρισε το Ευρωπαϊκό Συμβούλιο του Τορίνο καλύπτει ορθώς το σύνολο των σημαντικών ζητημάτων που πρέπει να συζητηθούν κατά την διάρκεια της ΔΔ ; επαναλαμβάνει την πεποίθησή του ότι η Διακυβερνητική Διάσκεψη πρέπει να προχωρήσει σε μία ευρεία και φιλόδοξη μεταρρύθμιση η οποία θα επιτρέψει να καταστεί δημοκρατικότερη και αποτελεσματικότερη η λειτουργία της Ευρώπης των δεκαπέντε και θα διευκολύνει την προπαρασκευή της Ευρωπαϊκής Ένωσης για τις μελλοντικές διευρύνσεις;

2. εκφράζει την ανησυχία του για την προφανή δυσκολία να διεξαχθούν ουσιαστικές διαπραγματεύσεις, και φρονεί ότι επείγει να ξεπερασθεί η φάση των προσυζητήσεων και να δοθεί στη Διακυβερνητική Διάσκεψη η αναγκαία πολιτική ώθηση ώστε να αποσοβηθεί ο κίνδυνος αδράνειας ή αναθεωρήσεων ήσσονος σημασίας, και να επιδοθούμε στην επίλυση προβλημάτων και την χάραξη κατευθυντηρίων γραμμών για την τελική φάση της Διακυβερνητικής Διάσκεψης;

3. πιστεύει ότι οι ανησυχίες του κοινού εστιάζονται σε όλα εκείνα τα θέματα που θα μπορούσαν να οδηγήσουν την Ένωση στην εποικοδομητική ανάπτυξη καταλλήλων λύσεων για τα καίρια προβλήματα ευρωπαϊκής πολιτικής: θέσπιση αληθινής ευρωπαϊκής ιθαγένειας και, συγχρόνως, πρόοδος στα θέματα που αφορούν τον τομέα των εσωτερικών υποθέσεων και της δικαιοσύνης, όπως η εσωτερική ασφάλεια και η καταπολέμηση του διεθνούς εγκλήματος, η απασχόληση και η κοινωνική προστασία, η διαφάνεια, ο εκδημοκρατισμός και η αποτελεσματικότητα των θεσμών καθώς και η παρουσία της Ευρωπαϊκής Ένωσης στη διεθνή σκηνή;

4. γνωρίζει ότι, για πολλά κράτη μέλη, η πρόβλεψη κεφαλαίου αφιερωμένου στην απασχόληση αποτελεί μεγάλη πολιτική προτεραιότητα, επαναλαμβάνει ωστόσο την πεποίθησή του ότι τα μέτρα που θα ληφθούν θα πρέπει να μην περιορισθούν σε ένα απλό συντονισμό των κρατών μελών αλλά να προσδώσουν στην Ένωση επαρκή θεσμικά και δημοσιονομικά μέσα για την εφαρμογή κοινών πολιτικών στον τομέα αυτό;

5. επισημαίνει ότι οι πρώτες συνομιλίες επέτρεψαν να διαπιστωθεί μια κάποια πρόοδος σχεδόν αποκλειστικά στα θέματα της εσωτερικής ασφάλειας και της καταπολέμησης του διεθνούς εγκλήματος, ιδίως σε σχέση με την διακίνηση ναρκωτικών; τονίζει την ανάγκη κοινοτικοποίησης σημαντικών τμημάτων του τρίτου πυλώνα, χωρίς ωστόσο να θεσπίζονται νέες ad hoc διαδικασίες λήψης αποφάσεων; επισημαίνει ειδικότερα ότι μεγάλη πλειοψηφία των μελών της ΔΔ υποστηρίζει την κοινοτικοποίηση της πολιτικής ασύλου, τον καθορισμό κανόνων για τη διέλευση των εξωτερικών συνόρων και τη μεταναστευτική πολιτική; φρονεί ως εκ τούτου ότι θα πρέπει ταχύτατα να επιτευχθεί συμφωνία για τα τρία αυτά θέματα;

6. με λύπη του διαπιστώνει ότι οι αρχικές συνομιλίες επί των θεσμικών θεμάτων, ιδίως όσον αφορά τις αναγκαίες αλλαγές στη θεσμική ισορροπία, χαρακτηρίστηκαν από τάση διατήρησης του status quo και εναντίωσης σε οιαδήποτε αλλαγή, και τονίζει ότι χωρίς την ενίσχυση των κοινοτικών μέσων και διαδικασιών, χωρίς αισθητή μείωση του δημοκρατικού ελλείμματος στην Ένωση, δεν θα είναι ρεαλιστικά εφικτή η διεύρυνση, ακόμη και στις περιπτώσεις κατά τις οποίες η προσχώρηση είναι αναμενόμενη και έχει ήδη προγραμματισθεί; με λύπη διαπιστώνει ότι εξακολουθεί να εκδηλώνεται ισχυρή αντίσταση κατά της επέκτασης της συναπόφασης για όλες τις νομοθετικές πράξεις και κατά της θέσπισης της ειδικής πλειοψηφίας ως γενικού κανόνα; πιστεύει εξάλλου ότι το Συμβούλιο πρέπει να διαξάγει τις εργασίες του εντελώς ανοικτά, προκειμένου για όλα τα νομοθετικά θέματα, και ότι η Συνθήκη πρέπει να εγγυάται το δικαίωμα του κοινού να έχει πρόσβαση στα διάφορα έγγραφα;

7. ευελπιστεί ότι το Ευρωπαϊκό Συμβούλιο της Φλωρεντίας θα επαναφέρει στο κέντρο της ημερήσιας διάταξης της Διακυβερνητικής Διάσκεψης το σύνολο των προβλημάτων που αφορούν τη νέα θεσμική μορφή της Ένωσης, όπως εξάλλου προβλέπεται από την εντολή που δόθηκε από το Ευρωπαϊκό Συμβούλιο του Τορίνο;

8. ζητεί να αναληφθεί πάραυτα το έργο της απλοποίησης και της παγιοποίησης των Συνθηκών από ομάδα εγρασίας στην οποία θα συμμετάσχουν η Επιτροπή και το Ευρωπαϊκό Κοινοβούλιο, και η διαδικασία αυτή να φθάσει σε αίσιο τέλος ώστε, όταν θα ολοκληρωθεί η ΔΔ, να διαθέτουμε ενοποιημένο, σαφέστερο και απλοποιημένο κείμενο Συνθήκης;

9. ευελπιστεί ότι, στον τομέα της ΚΕΠΠΑ, τα κράτη μέλη θα καθορίσουν τις προτεραιότητες και θα θεσπίσουν αποτελεσματικές διαδικασίες λήψης αποφάσεων που θα διαθέτουν την απαιτούμενη ελαστικότητα για την επίτευξη προόδου; υπενθυμίζει ότι κανένα κράτος μέλος δεν πρέπει να υποχρεώνεται να συμμετέχει σε απόφαση που λαμβάνεται με πλειοψηφία, αλλά και ότι κανένα κράτος μέλος δεν πρέπει να μπορεί να μπλοκάρει τη λήψη και την εφαρμογή της απόφασης αυτής;

10. αναμένει από την Ιταλική Προεδρία, τα κράτη μέλη και την Επιτροπή να δώσουν στο Ευρωπαϊκό Συμβούλιο της Φλωρεντίας την ώθηση που χρειάζεται ώστε να αποφευχθεί η στασιμότητα στη διαδικασία ολοκλήρωσης που θα απέβαινε εις βάρος της οικοδόμησης της Ευρώπης;

11. ζητεί οποιαδήποτε πρόταση για ελαστικότητα να σέβεται το κοινοτικό κεκτημένο καθώς και το ενιαίο θεσμικό πλαίσιο, και να τονισθεί ρητά ότι οι στόχοι της Ένωσης εξακολουθούν να βασίζονται στη συμμετοχή όλων των κρατών μελών καθώς και στη νομική τους ισότητα; καλεί τα κράτη μέλη να προσδιορίσουν με ακρίβεια τους τομείς στους οποίους θα ήταν εφικτή η εισαγωγή μιας ρήτρας ενισχυμένης συνεργασίας.

12. υπενθυμίζει τη θέση του Ευρωπαϊκού Κοινοβουλίου, την οποία εξέφρασε ήδη στα προαναφερθέντα ψηφίσματά του της 17ης Μαΐου 1995 και της 13ης Μαρτίου 1996 σχετικά με την ανάγκη να ζητείται η σύμφωνη γνώμη του Κοινοβουλίου πριν από οποιαδήποτε τροποποίηση της Συνθήκης;

13. θεωρεί απαράδεκτη και αντίθετη προς το πνεύμα και το γράμμα της Συνθήκης, και ειδικότερα προς το άρθρο 5, τη δυνατότητα του ΗΒ να μπλοκάρει τις εργασίες της Ένωσης;

14. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και τις κυβερνήσεις και τα κοινοβούλια των κρατών μελών.